ΟΜΗΡΟΥ ΙΛΙΑΔΑ

Ζ 369-529

**Στόχοι**: οι μαθητές:

* να κατανοήσουν το περιεχόμενο της ενότητας
* να ορίσουν τον τόπο και τον χρόνο δράσης των προσώπων
* να διακρίνουν τις σκηνές της ενότητας
* να παρακολουθήσουν τη συνάντηση Έκτορα-Ανδρομάχης-Αστυάνακτα ως μια οικογενειακή σκηνή μέσα στο πολεμικό τοπίο της *Ιλιάδας*
* να συναισθανθούν τη συναισθηματική διάθεση του Έκτορα και της Ανδρομάχης και να τους ηθογραφήσουν
* να γνωρίσουν την ανθρώπινη πλευρά των πολεμικών ηρώων του έπους και να κατανοήσουν το περιεχόμενο του ομηρικού ανθρωπισμού
* να γνωρίσουν και να αξιολογήσουν τον κώδικα αξιών του ομηρικού ήρωα
* να εντοπίσουν το μοτίβο των άστοχων ερωτημάτων και να κατανοήσουν τον λειτουργικό του ρόλο
* να εντοπίσουν τον εκφραστικό τρόπο της παρομοίωσης και να κατανοήσουν τον λειτουργικό της ρόλο
* να εντοπίσουν την τεχνική της προειδοποίησης / πρόληψης και της επικής ειρωνείας
* να αναγνωρίσουν πολιτιστικά στοιχεία της ενότητας (θρησκευτικά, κοινωνικά, πολεμικά κ.ά.)
* να αντιληφθούν τη χρήση του διαλόγου ως του καταλληλότερου αφηγηματικού τρόπου για τη συγκεκριμένη σκηνή.

### Επεξεργασία του κειμένου:

**1. Ανάγνωση της ενότητας.**

**2. Ποιο είναι το θέμα της ενότητας;** (τίτλος: Συνάντηση Έκτορα-Ανδρομάχης)

**3. Σε ποιο σημείο γίνεται η συνάντηση Έκτορα-Ανδρομάχης και ποια μέρα της δράσης της *Ιλιάδας*;** (393-394: στις Σκαιές Πύλες – 22η μέρα)

**4. Χωρίστε την ενότητα σε σκηνές και επεισόδια και δώστε τίτλους.** (α) 369-389: ο Έκτορας αναζητεί την Ανδρομάχη στο αρχοντικό τους – β) 390-494: Έκτορας, Ανδρομάχη, Αστυάνακτας στις Σκαιές Πύλες / η *αμφίπολος* βουβό πρόσωπο: 1) 390-405: *Έκτορος και Ανδρομάχης ομιλία*, 2) 405-439: λόγος της Ανδρομάχης, 3) 440-465: απάντηση του Έκτορα, 4) 466-481: ο Έκτορας με τον γιο του, 5) 482-496: ο αποχαιρετισμός – γ) 497-502: η Ανδρομάχη με τις άλλες γυναίκες στο σπίτι της θρηνούν τον Έκτορα – δ) 503-529: συνάντηση Έκτορα-Πάρη στις Σκαιές Πύλες, για να βγουν στο πεδίο της μάχης)

**5. Γιατί η συνάντηση Έκτορα-Ανδρομάχης γίνεται στις Σκαιές Πύλες και όχι στο αρχοντικό τους;** (η Ανδρομάχη με τον Αστυάνακτα και τη δούλα είχαν βγει στον πύργο του κάστρου, για να ψάξουν τον Έκτορα / ο Έκτορας πήγε στο σπίτι του για να βρει την Ανδρομάχη και, αφού δεν τη βρήκε, επέστρεφε στο πεδίο της μάχης / εκεί που θα ματαιωνόταν η συνάντηση, τελικά γίνεται στις Σκαιές Πύλες → αίσθηση αγωνιώδους αναζήτησης και προσμονής – αν θέλαμε να ανιχνεύσουμε εκ των υστέρων κάποιους συμβολισμούς, μια πρόταση θα ήταν ότι ίσως η συνάντηση γίνεται στο συγκεκριμένο σημείο, επειδή οι Σκαιές Πύλες, καθώς οδηγούν από την πόλη στο πεδίο της μάχης, συμβολίζουν το μεταίχμιο των δύο κόσμων που αντιπροσωπεύουν οι δύο ήρωες της σκηνής :

 συναίσθημα / οικογένεια / πόλη ← Σκαιές Πύλες → πεδίο της μάχης / πατρίδα / χρέος)

**6. Πώς μαθαίνει ο Έκτορας πού βρίσκεται η γυναίκα του;** (369-389: *εις* *το* *κατώφλι* του σπιτιού / νιώθει άβολα και βιάζεται να επιστρέψει στον δικό του χώρο, το πεδίο της μάχης, ο Έκτορας ρωτάει τις δούλες του σπιτιού πού πήγε η Ανδομάχη, προβάλλοντας τρεις δυνατότητες – του απαντάει η οικονόμος / βλ. σχόλιο στ. 381 σχολ. εγχ., απορρίπτοντας μία προς μία αυτές τις δυνατότητες ως λανθασμένες και δίνοντας στο τέλος τη σωστή απάντηση: η Ανδρομάχη πήγε στον πύργο του τείχους με τον γιο της και τη δούλα / *φρενιασμένη* / → αγωνία και ανησυχία της Ανδρομάχης για τον Έκτορα → αγαπάει και νοιάζεται τον άντρα της – μοτίβο των άστοχων ερωτημάτων: αφενός, δίνει έμφαση και φωτίζει περισσότερο τη σωστή απάντηση, αφετέρου, δημιουργεί επιβράδυνση → ένταση της αγωνίας των ακροατών – 384-385: θρησκευτικά στοιχεία: ναός / αναχρονισμός – δέηση εξιλέωσης)

**7. Πώς προσεγγίζονται τα πρόσωπα της συνάντησης και ποιες είναι οι πρώτες τους αντιδράσεις;** (390-405, 406: πληροφορίες για τα πρόσωπα της συνάντησης: α) για την καταγωγή της Ανδρομάχης / *πολύδωρη συμβία* / θεσμός προίκας / βλ. σχόλιο στ. 395 σχολ. εγχ., β) για το όνομα του Αστυάνακτα / βλ. σχόλιο στ. 402-403 σχολ. εγχ. – ο Έκτορας χαμογελάει βλέποντας τον γιο του → πατρική στοργή – η Ανδρομάχη είναι βουρκωμένη και πιάνει το χέρι του άντρα της → συζυγική στοργή και τρυφερότητα – συγκινητική στιγμή / τα συναισθήματα εκδηλώνονται με διακριτικό τρόπο, με συγκρατημένες κινήσεις – κινηματογραφική περιγραφή της εικόνας)

**8. Τι προσπαθεί να πείσει η Ανδρομάχη τον Έκτορα και με ποια επιχειρήματα;** (πβ. *αγώνα λόγων* – βλ. εικόνα σ. 71 σχολ. εγχ. – 405-439: να μη ξαναβγεί στο πεδίο της μάχης, αλλά να μείνει στον πύργο, στα μετόπισθεν / αγωνίζεται να κρατήσει τον άντρα της κοντά σε αυτήν και στο παιδί τους – επιχειρήματα: α) 406-407: εξαίρει τη φιλοπόλεμη διάθεση του άντρα της που όμως προκαλεί τον θάνατό του – β) 407-413: αν σκοτωθεί ο Έκτορας, το παιδί του θα μείνει ορφανό και αυτή χήρα και τότε καλύτερα να πέθαινε → κορύφωση της συζυγικής αφοσίωσης – γ) 413-428: έχει χάσει όλη την πατρική της οικογένεια, πατέρα, επτά αδέλφια, μάνα – πώς; / 414-428: τους άντρες τούς σκότωσε ο Αχιλλέας όταν λεηλάτησε τη Θήβη / περιγραφή λεηλασίας → πολεμικές τακτικές και συνήθειες: επιδρομή-σφαγές-αιχμαλωσία-λάφυρα – πώς αντιμετώπισε τον πατέρα της Αετίωνα ο Αχιλλέας; / δε γύμνωσε το σώμα του από τα όπλα / πολεμική συνήθεια: σκύλευση νεκρού / ατιμωτική για τον νεκρό πολεμιστή, αλλά τον κήδευσε με τα όπλα του και με όλες τις τιμές / καύση νεκρού→ αναχρονισμός / ήθος Αχιλλέα: ιπποτική συμπεριφορά / έμμεση προβολή του ήρωα, ακόμη και όταν έχει αποσυρθεί από τη δράση – τη μάνα της τη συνέλαβε αιχμάλωτη, αλλά την απελευθέρωσε με αντάλλαγμα πλούσια δώρα / λύτρα, έπειτα πέθανε στο σπίτι της στη Θήβη – δ) 429-430: ο Έκτορας τώρα επιτελεί τετραπλό ρόλο για την Ανδρομάχη: πατέρας-μητέρα-αδελφός-σύζυγος → πόσο πολύτιμος είναι για την Ανδρομάχη και πόσο μεγάλη θα είναι η ενδεχόμενη απώλειά του – ε) 431-432: ορφάνια του Αστυάνακτα και χηρεία της Ανδρομάχης / επανάληψη → έμφαση – στ) 433-439: στρατηγικές συμβουλές: να ενισχύσει ο Έκτορας με τους άντρες του την άμυνα ενός ευάλωτου σημείου του τείχους εκεί κοντά – τα επιχειρήματα της Ανδρομάχης συναισθηματικά και με υποκειμενικό χαρακτήρα)

**9. Ποια είναι η ψυχοσυναισθηματική διάθεση της Ανδρομάχης;** (νοιάζεται και αγωνιά για τον άντρα της, τον εαυτό της και το παιδί τους – φοβάται μη σκοτωθεί ο Έκτορας και μείνει αυτή χήρα και το παιδί της ορφανό – αγαπάει τον άντρα της – η ζωή της έχει νόημα μόνο με τον Έκτορα δίπλα της και το παιδί τους – αφοσιωμένη στην οικογένεια)

**10. Ποια απάντηση δίνει ο Έκτορας στην Ανδρομάχη και με ποια επιχειρήματα τη στηρίζει;** (440-465: ο Έκτορας δεν μπορεί να εγκαταλείψει τον πόλεμο – επιχειρήματα: α) 441: αντιλαμβάνεται τη θέση της Ανδρομάχης / ηθική πίεση από μέρους της οικογένειας – β) 441-443: ντρέπεται να φανεί δειλός και άνανδρος στα μάτια των συμπολιτών του, φεύγοντας από τη μάχη – γ) 444-446: έχει ανατραφεί και μεγαλώσει με αυτές τις αξίες: να είναι γενναίος, να μάχεται στην πρώτη γραμμή, να συνεχίζει τη δόξα του πατέρα του τιμώντας τον και να αποκτά ακόμη περισσότερη δόξα δική του / αίσθημα του καθήκοντος και του χρέους – δ) 447-465: προειδοποιήσεις: καταστροφή της Τροίας-αφανισμός των Τρώων-αιχμαλωσίες των γυναικών / ο ποιητής υποβάλλει στον ακροατή την πεποίθηση ότι η καταστροφή της Τροίας είναι προδιαγεγραμμένη – ο Έκτορας πάνω από όλους, τον πατέρα του, τη μητέρα του, τα αδέλφια του, βάζει τη γυναίκα του, η δική της τύχη μετά τον πόλεμο τον απασχολεί περισσότερο, στενοχωριέται και πονά με το ενδεχόμενο να τη σύρουν αιχμάλωτη στην Ελλάδα, να υφαίνει δούλα στον αργαλειό, να κουβαλάει από την πηγή νερό, να ακούει ειρωνικά σχόλια, που θα την πληγώνουν και που για τον Έκτορα θα ήταν μεγάλη ντροπή / συνέπειες για τις αιχμάλωτες γυναίκες μετά από πολιορκία πόλης – συναισθήματα: απαισιοδοξία για το μέλλον της Τροίας, πόνος, βαθιά αγάπη του Έκτορα για τη γυναίκα του)

**11. Ποια είναι η ψυχοσυναισθηματική διάθεση του Έκτορα;** (νιώθει, από τη μια, αγάπη και αφοσίωση στην οικογένειά του, από την άλλη, εμμονή στην τέλεση του πολεμικού καθήκοντος – βρίσκεται σε πιο δύσκολη συναισθηματικά θέση από την Ανδρομάχη, γιατί πιέζεται και από μέρους της οικογένειας και από μέρους της πατρίδας)

**12. Ποιον κόσμο αντιπροσωπεύει ο καθένας τους, όπως τον καθόρισε η ανατροφή τους και οι κοινωνικές προσδοκίες της εποχής τους;** (κόσμος της Ανδρομάχης / γυναίκας: ο άντρας της και το παιδί της, και χρέος της η φροντίδα τους – κόσμος του Έκτορα / άντρα: η πατρίδα, και χρέος του η υπεράσπισή της στην πρώτη γραμμή, που φέρνει νίκη, δόξα και τιμή)

**13. Ποιος είναι ο κώδικας αξιών του Έκτορα; Ποιες αξίες προκρίνει και ποιες αξίες απορρίπτει;**

 **Γιατί;**

|  |  |
| --- | --- |
| ↓ | ↓ |
| πατρίδα/χρέος προς αυτήν | οικογένεια |
| ανδρεία | δειλία |
| πόλεμος  | φυγή |
| δόξα/τιμή  | απουσία δόξας/τιμής |
| θάνατος  | ζωή |
| ηθική ελευθερία/ανωτερότητα | ντροπή/καταισχύνη  |

γιατί αυτές είναι σύστοιχες της εποχής και της τάξης του / των ευγενών)

**14. Ποια κίνηση κάνει ο Έκτορας μετά το τέλος του λόγου του και ποιες αντιδράσεις προκαλεί;** (466-481: ανοίγει τα χέρια του στον γιο του – αυτός τρομάζει και κρύβεται στο στήθος της δούλας που τον κρατά – ο Έκτορας και η Ανδρομάχη γελούν / συναισθηματική χαλάρωση – ο Έκτορας βγάζει την περικεφαλαία του και την αφήνει κάτω, παίρνει στην αγκαλιά του τον γιο του, τον φιλάει, τον χορεύει στα χέρια / στιγμιότυπο γεμάτο τρυφερότητα, στοργή και αγάπη – εύχεται στον Δία για τον γιο του: α) να γίνει ο γιος του μεγάλος και τρανός και ισχυρός κυβερνήτης της Τροίας – β) να ξεπεράσει τον πατέρα του σε ανδρεία, δόξα και τιμή / οι οραματισμοί των γονέων για τα παιδιά τους είναι σύστοιχοι με την εποχή και τα ιδανικά της / η ευχή του Έκτορα ηχεί τραγικά, καθώς είναι γνωστό από την παράδοση ότι, μόλις κυριεύτηκε η Τροία από τους Αχαιούς, αυτοί γκρέμισαν τον Αστυάνακτα από τα τείχη / επική ειρωνεία)

**15. Ποιες είναι οι τελευταίες στιγμές του αποχαιρετισμού;** (482-496: ο Έκτορας δίνει το βρέφος στην αγκαλιά της Ανδρομάχης – αυτή το παίρνει στον κόρφο της, κλαίγοντας και γελώντας μαζί – ο Έκτορας τη λυπάται, τη χαϊδεύει και την παρηγορεί / ανάμικτα συναισθήματα: συγκίνηση, λύπη, φόβος, αγάπη, στοργή, τρυφερότητα – της λέει ότι δεν πρόκειται να πάθει κάτι που δεν είναι της μοίρας του γραφτό, από την άλλη, κανείς δεν μπορεί να ξεφύγει από την μοίρα του / πίστη του ομηρικού ανθρώπου στην προδιαγεγραμμένη μοίρα / ο ήρωας δίνει και παίρνει αισιοδοξία από την οικογένειά του – τέλος, ο Έκτορας προτρέπει την Ανδρομάχη να επιστρέψει στο σπίτι και να ασχοληθεί με τη ρόκα και τον αργαλειό επιβλέποντας τις δούλες / βλ. σχόλιο στ. 491 σχολ. εγχ. / γυναικείες ασχολίες, ενώ ο ίδιος θα ασχοληθεί με τον πόλεμο / αντρικές ασχολίες / κοινωνικές συμβάσεις της εποχής – στιγμιότυπο του αποχωρισμού: ο Έκτορας ξαναφορά την περικεφαλαία του-η Ανδρομάχη φεύγει για το σπίτι, γυρίζοντας συνέχεια πίσω το κεφάλι της και κλαίγοντας / εικόνα βουβή, φορτισμένη συναισθηματικά)

**16. Τι κάνει η Ανδρομάχη μόλις φτάνει στο σπίτι;** (497-502: η Ανδρομάχη με τις άλλες γυναίκες στο σπίτι της θρηνούν τον Έκτορα / πρόωρος θρήνος → ο Έκτορας ζει και αγωνίζεται κάτω από τη σκιά του θανάτου / τραγικό πρόσωπο)

**17. Γενική αποτίμηση της σκηνής της συνάντησης Έκτορα-Ανδρομάχης.** (οικογενειακή σκηνή, φορτισμένη συναισθηματικά, γεμάτη αγάπη, τρυφερότητα, στοργή, συγκίνηση / ένα διάλειμμα ανθρωπιάς μέσα στο πολεμικό σκηνικό της *Ιλιάδας* – αποκαλύπτει την ανθρώπινη πλευρά του ομηρικού ήρωα)

**18. Πώς ηθογραφείται ο Έκτορας στη σκηνή της συνάντησης;** (από την επιλογή του, γενναίος πολεμιστής – συγχρόνως, ένας στοργικός και τρυφερός πατέρας και σύζυγος, που με πόνο ψυχής αναγκάζεται από το αίσθημα χρέους να εγκαταλείψει την οικογένειά του χάριν της πατρίδας)

**19. Περιγράψτε τη σκηνή συνάντησης Πάρη-Έκτορα.** (503-529: ο Πάρης αρματωμένος διασχίζει την πόλη της Τροίας, συναντά τον Έκτορα στις Σκαιές Πύλες, στο σημείο όπου συνομιλούσε λίγο πριν με τη γυναίκα του – απολογείται στον Έκτορα για την καθυστέρησή του – ο Έκτορας αναγνωρίζει τις πολεμικές ικανότητες του αδελφού του, αλλά του επιρρίπτει ευθύνες για τις εντυπώσεις δειλίας που αφήνει κάποιες φορές στους Τρώες και που στενοχωρούν τον ίδιο τον Έκτορα – τέλος, ο Έκτορας εκφράζει την ελπίδα για αλλαγή της κατάστασης, με τη βοήθεια των θεών, και την τελική σωτηρία της Τροίας / αισιοδοξία – οι δύο ήρωες βγαίνουν στο πεδίο της μάχης)

**20. Με ποιον εκφραστικό τρόπο ο ποιητής προβάλλει την εικόνα του Πάρη να διασχίζει αρματωμένος την πόλη,** για να βγει στο πεδίο της μάχης; (ομηρική / πλατιά / διεξοδική παρομοίωση: 506-514 / ανάλυση: α) 506-511: αναφορικό μέρος – β) 512-514: δεικτικό μέρος – γ) κοινός όρος: η αίσθηση ελευθερίας / του αλόγου από τα δεσμά του, του Πάρη από τον θυμό του – αποδίδει την περηφάνια και ενεργητικότητα του Πάρη – η επιπρόσθετη απλή παρομοίωση ενσωματωμένη στο δεικτικό μέρος / 514 αποδίδει την ακτινοβολία του Πάρη μέσα στην πανοπλία του– η ομηρική παρομοίωση, από το ζωικό βασίλειο, συνιστά μια εικόνα γεμάτη ζωντάνια, κίνηση και αίσθηση ελευθερίας)

**21. Γιατί ο ποιητής χρησιμοποιεί κυρίως τον διάλογο στη συγκεκριμένη σκηνή;** (α) αποκαλύπτει τις σκέψεις, τα κίνητρα, τα συναισθήματα των προσώπων, ώστε να κατανοήσουμε καλύτερα το ήθος τους και τις επιλογές τους – β) προσδίδει αμεσότητα, φυσικότητα, ζωντάνια, παραστατικότητα)

### Εργασίες:

1) Να αποδώσετε περιληπτικά το περιεχόμενο της ενότητας. (80-100 λέξεις)

2) Να περιγράψετε με δικά σας λόγια τη συνάντηση Έκτορα-Ανδρομάχης και τα συναισθήματα που εκδηλώνονται.

3) Να απαριθμήσετε και αναλύσετε τα επιχειρήματα της Ανδρομάχης ή / και τα επιχειρήματα του Έκτορα στον διάλογο μεταξύ τους.

4) Να ηθογραφήσετε τον Έκτορα και την Ανδρομάχη από τα λόγια και τις πράξεις τους.

5) Ποιος είναι ο κώδικας αξιών για τον ομηρικό ήρωα όπως προκύπτει από τα λόγια του Έκτορα;

6) Να αναλύσετε το θέμα των άστοχων ερωτημάτων και την ομηρική παρομοίωση, που υπάρχουν στην ενότητα. / βλ. και Ερωτήσεις 2 και 9 σχολ. εγχ. σσ. 78 και 79

7) Σε ποια σημεία της ενότητας ο ποιητής χρησιμοποιεί την αφηγηματική τεχνική της προειδοποίησης και τι πετυχαίνει με αυτήν;

8) Ερώτηση 3 σχολ. εγχ. σ. 78

9) Ερώτηση 5 σχολ. εγχ. σ. 79

10) Ερώτηση 10 σχολ. εγχ. σ. 79

11) Να συγκεντρώσετε τα πολιτιστικά στοιχεία της ενότητας (θρησκευτικά, κοινωνικά, πολεμικά κ.ά.) .

12) Ο Έκτορας εύχεται και οραματίζεται για τον γιο του ανδρεία, δόξα και τιμή. Τι επιθυμούν και εύχονται οι σημερινοί γονείς για τα παιδιά τους;

13) Κάποια/ες από τις ερωτήσεις της επεξεργασίας που δεν απαντήθηκαν κατά την παράδοση του μαθήματος.